'आपका बेटा कातिल है' - कुलभूषण जाधव की मां और पत्नी को पाक मीडिया ने किया परेशान  
जाधव की मां तथा पत्नी को पाक पत्रकारों की ओर से ज़ुबानी हमले झेलने पड़े
पाक पत्रकारों ने उनसे बेहद अटपटे सवाल पूछकर उन्हें परेशान किया गया.
शीशे की दीवार के पीछे 45 मिनट हुई थी जाधव की परिवार से मुलाकात
पाकिस्तान में मौत की सज़ा पाए भारत के पूर्व नौसेनाधिकारी कुलभूषण जाधव से मिलने पहुंचीं उनकी मां तथा पत्नी को पाकिस्तानी पत्रकारों की ओर से ज़ुबानी हमले झेलने पड़े और उन्हें बेहद अटपटे सवाल पूछकर उन्हें परेशान किया गया.

इस्लामाबाद में कुलभूषण जाधव से मिलने के बाद उनकी पत्नी चेतनकुल जाधव से बातचीत के दौरान एक पत्रकार ने पूछा, "आपके पतिदेव ने हज़ारों बेगुनाह पाकिस्तानियों के खून से होली खेली, इस पर क्या कहेंगी...?" कुलभूषण जाधव की मां अवंती जाधव से सवाल किया गया, "आपके क्या जज़्बात हैं अपने कातिल बेटे से मिलने के बाद...?"
शीशे की दीवार के पीछे से हुई 45 मिनट की मुलाकात के बाद पाकिस्तानी विदेश कार्यालय के बाहर खड़ीं अपनी कार का इंतज़ार कर रहीं दोनों महिलाओं को पत्रकारों ने घेर लिया था. एक फुटेज में उन्हें पाकिस्तानी मीडिया की तरफ से मुंह फेरकर वापस भीतर की ओर जाते देखा गया. फुटेज में भारतीय उप-उच्चायुक्त जेपी सिंह को भी निराशा में हाथ झटकते देखा जा सकता है.

जाधव परिवार से किए गए सलूक से गुस्साए भारत ने पाकिस्तान की कड़ी निंदा की है. भारत ने आरोप लगाया है कि दोनों महिलाओं को कपड़े बदलने पर विवश किया गया, और उनके मंगलसूत्र, बिन्दी तथा चूड़ियां भी उतरवा ली गईं. सरकार ने पाकिस्तानियों पर यह भी आरोप लगाया है कि उन्होंने चेतनकुल जाधव के जूते भी नहीं लौटाए, जो सुरक्षा कारणों से उतरवाए गए थे.